Pasgebore baba uit puttoilet gered(Argieffoto) ŉ Jong ma van drie kinders is in hegtenis geneem nadat sy glo haar pasgebore baba in ŉ puttoilet in Bosbokrand, Mpumalanga, gegooi het. Volgens brig. Selvy Mohlala, polisiewoordvoerder, het die 23-jarige ma haar baba by ŉ mansvriend se huis in Matangaleni Trust naby Mkhuhlu in ŉ puttoilet weggegooi. Die vrou het glo Dinsdagaand kort voor middernag in kraam ingegaan en die lewe aan ŉ babaseuntjie geskenk. Sy het toe glo die seuntjie in die toilet gegooi. Die man by wie die vrou gekuier het, het onraad vermoed en die polisie en nooddienste ontbied. Die seuntjie is veilig uit die puttoilet gered. Die ma is in hegtenis geneem en saam met die seuntjie vir behandeling na ŉ hospitaal geneem. Die vrou sal tereg staan op aanklagte van poging tot moord en is tans onder polisiebewaking in die hospitaal. Volgens Mohlala sal die vrou binnekort in die Mkhuhlu-landdroshof verskyn.